BULAN MAKAMEN GULEM TIPIS
Bintang makenyir galir nyapatin ragan beli miwah adi, liwat mapinta tangan
Bulan nyréré masemu ucem makamen gulem tipis, iri ningalin iragasilih asih
Muncuk-muncuk semarané makilit masaput limut magesah tan pegat
Kenehé nrawang inget ipiané ibi sanja manah kidang luh buka disatuané
Buin pidan ja i kidang muani nyidayang mapanauran utang budi nuju kaulu
Isin ipiané sida nyekala tan matemu rurung buntu
Dps, April 2013
AMPURAYANG
Tan kaparna antuk galahé sané ngawinang rasa asih kampih ring bibih pasih
Driki masikian jumbuh mapangguh matemu namtam rasa sané sampun lami kalara-lara
Kadampeh antuk sambeh tan kadi ngawi licig ngetéltél toyané ring muncuk-muncuk rambuté
Kasapa antuk tangan para widyadariné lemuh mangusap bahu kawi tengen
Raris mlekur madyaning raga tekek manuek kantos ka tungtunging rasa
Mangumbara ring langité pelung nyujuh genah suung tan pakungkung
Makudang kruna makudang lengkara tan sida antuk maosang
Tan sida antuk titiang nyritayang
Mataram Lombok, 11/05/2014
KALIPUT LIMUT
Angin dingin ngesirsir saking kangin
Ngaput damuh matimpuh tan palampin
Gesit mangikub nusuk kulit kantos kisut
Malih pidan ké dinginé makirut kantos puput
Kala suryané ucem metu nyunarin
Paksi srindit masesimbing nimpalin
Bekut saking ruput kadudut lulut
Dingine magelut raris kaliput limut
Ring lawat-lawaté riin magaleng kanin
Kadi dammar lilin tan wénten ngolasin
Sasih Sada Wuku Pujut ngawi kadaut
Diastu susut tetep nut margi patut
Dps, 16/06/2014
LAWAT SUUNG
Wengi maduluran wangsuh tirta akasa,
Rasa rinasa urip tan padosa,
Pawana deres manguber kilap tatit manyander,
Resres rinasa karang tan pasengker,
Kerug nimbal magulung carakan taun mangepung,
Bingung rinasa lawat suung tan polih patulung,
Taru mangégol matempung kembang maglebug ulung,
Cepung rinasa sarira tan pabalung.
Dps, 11/02/2014
NGUMBARA
Jengah tan sida pucah raris késah
Kalara-lara mangumbara tan pasuara
Ring tungtung margi tan wénten genah
Ring muncuk gelung koriné tan puara
Duk kapan damuhé ning tedun
Ngetél ngetisin i taru ri kala lahru
Nuntun daum lumlum ngrembun
Kadaut kapingon raris aris aturu
Rasa Asih tan kayun mawali malih
Umung makungkung kadi ketékung
Puyung sujati pastika panggih
Magulung ring genah suwung mangmung.
Dps, Saniscara 07/06/2014
TULUNG
Sampun gilik panemaya matitis genah miwah galah
Ring dija pacang marginin titiang ngrereh somah anggén pangayah
Tan wénten jinah miwah brana anggén titiang kantah
Napi malih jagi mapanganggé sarwa bungah makenyah
Tulung titiang mangkin mangda polih margi asah tan manggih jengah
Yéning I Ratu saking nguni sampun mapica bija
Kantos ruruh titiang ring genahé sengka tan patéja
Tan pateleteh wiakti kadi sudaning pangkaja
Ngruruh sahananing kaapti mangda yukti panggih sané pasaja.
Dps, Radité Wengi, 20/04/2014
ind_Latn ban_Latn ban_Latn ban_Latn sun_Latn ban_Latn ban_Latn bos_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ceb_Latn ban_Latn cat_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bos_Latn fin_Latn jav_Latn jav_Latn fij_Latn ban_Latn jav_Latn ban_Latn ban_Latn ban_Latn bos_Latn sun_Latn ban_Latn pag_Latn ban_Latn ban_Latn jav_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bos_Latn